FAK lui Paastyd in met onthulling van Piet Smit-liedjiebordPiet Smit het die Paasfees ingelui met ‘n paar gewyde snitte in die FAK se Liedjietuin. (Foto: Mizanne Hattingh/Maroela Media) Die Afrikaanse gospelsanger- en liedjieskrywer, Piet Smit, is Woensdag deur die Federasie van Afrikaanse Kultuurvereniginge (FAK) vereer deur ŉ splinternuwe liedjiebord met van sy lirieke in die Liedjietuin te onthul. Die lirieke van Piet se alombekende “Oorwinningslied” verskyn nou op die 51ste liedjiebord wat in die Liedjietuin sy tuiste gevind het. Die onthulling het plaasgevind tydens ŉ spesiale Paasfeesdiens in die Liedjietuin, wat bygewoon is deur die personeel van die algehele Kultuurtuiste, wat al die onderskeie organisasies op die Voortrekkermonumentterrein insluit. “Ek kan dit nog steeds nie glo nie. Ek het nie woorde nie,” het ŉ bewoë Piet tydens die onthulling gesê. “Ek voel of ek so ses duim bo die grond sweef. Dit is iets wat ek nie in my wildste drome gedink het gaan gebeur nie.” Dr. Danie Langner, besturende direkteur van die FAK, sê: “Hierdie lied inspireer Christene om met hoop te leef en verder as die probleme en die ontsaglike uitdagings wat ons beleef te kyk na die koninkryk wat kom.” Piet Smit en Dr. Danie Langner tydens die onthulling van die liedjiebord. (Foto: Mizanne Hattingh/Maroela Media) Piet het in 1994 die Afrikaanse lirieke vir die “Oorwinningslied” geskryf. Die lied het sedertdien een van die geliefdste liedere geword wat veral in die Paastyd gesing word. Ds. Cassie Aucamp, die hoof van die Voortrekkermonument se direksie, het gesê dat dit ’n spesiale manier is om ’n liedjiebordonthulling te vier. “Dit is absoluut wonderlik om te weet dat die FAK homself beywer om wie ons is as Afrikaanse mense voort te dra. Dis fantasties dat daar so organisasie is en om deel te wees daarvan,” het Piet afgesluit. Die FAK Liedjietuin, wat vanjaar reeds sy tiende bestaansjaar vier, is oop vir die publiek en dié opelugmusiekmuseum is ŉ tuiskomplek vir Afrikaanse musiek en die kunste. Die lirieke van Piet Smit se “Oorwinningslied” verskyn op die 51ste liedjiebord in die FAK se Liedjietuin. (Foto: Mizanne Hattingh/Maroela Media)